RESOLUCIÓN do 4  de marzo de 2009 pola que se convoca un curso de especialización en salvamento e socorrismo acuático.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 12/03/2009

Dentro das actividades programadas para o ano 2009 e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a convocatoria dun curso de especialización en salvamento e socorrismo acuático, conforme as seguintes bases:
1. Datos da actividade.
Denominación: salvamento e socorrismo acuático.
Tipo: curso especialización.
Horas lectivas: 80.
Modalidade: presencial.
Obxectivos: dotar o persoal de protección civil e emerxencias dunha formación teórico-práctica que lle facilite a realización das tarefas que teña encomendadas, adquirindo unha maior destreza e coñecementos suficientes no salvamento e socorrismo acuático de persoas en situacións difíciles.
Contido:
Trataranse diversos temas relacionados cos seguintes apartados:
a) Introdución. Conceptos xerais.
b) Salvamento e socorrismo acuático.
c) Técnicas de extracción de accidentados. Salvamento acuático en espazos naturais.
d) Primeiros auxilios. Soporte vital básico. Soporte vital básico pediátrico. Traumatismos. Picaduras e mordeduras. Lesións por axentes externos.
e) Proba de avaliación e superación do curso.
2. Desenvolvemento da convocatoria.
Destinatarios/as: os cursos van dirixidos aos integrantes dos servizos de protección civil e emerxencias da Comunidade Autónoma de Galicia que previamente superasen o curso básico de protección civil e teñan dominio dos tres estilos de natación seguintes: crol, de bruzos e de costas.
Prazas ofertadas: 27.
3. Solicitudes de participación.
Prazo de inscrición e presentación: o prazo para de inscrición e presentación de solicitudes de participación rematará o día 6 de abril de 2009.
Para inscribirse os solicitantes cubrirán a solicitude de participación que se encontra na páxina web da Agasp
http://Agasp.xunta.es
, na sección «Actividades formativas», «cursos con inscrición aberta», non sendo admisibles outros modelos de solicitude, e remitirana telematicamente.
Esta mesma solicitude, unha vez remitida a través da web, deberán imprimila, asinala o/ solicitante e obter tamén a sinatura da autoridade do concello ou organismo de que dependan, enviándoa á Academia Galega de Seguridade Pública, avenida da Cultura, s/n 36680 A Estrada, a través do fax 886 20 61 23, por correo postal ou segundo o previsto no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Listaxe de solicitudes seleccionadas: o día 17 de abril de 2009 a Academia Galega de Seguridade Pública publicará no taboleiro de anuncios e no sitio web
http://Agasp.xunta.es, as solicitudes de participación que resultaren seleccionadas segundo os criterios previstos no artigo 20 do Regulamento de réxime interior da Agasp (Orde do 4 de febreiro de 2009, DOG nº 30, do 12 de febreiro
).
Obrigas das persoas seleccionadas: as persoas que resulten seleccionadas teñen a obriga de participar no desenvolvemento da actividade, a non ser comunicasen a súa imposibilidade de asistencia con cando menos 48 horas de antelación ao comezo desta. Esta renuncia deberase comunicar por escrito á Agasp, por correo electrónico ao enderezo formacion.Agasp@xunta.es ou por fax ao número 886 20 61 23.
Noutro caso serán excluídas automaticamente da selección para as dez seguintes actividades que se convoquen, para as cales reúna os requisitos exixidos de participación (artigos 18 e 21 do Regulamento de réxime interior da Agasp).
4. Desenvolvemento da actividade.
Lugar: sede da Academia Galega de Seguridade Pública.
Horario: das 9.00 ás 14.00 e das 16.00 ás 20.00 horas.
Datas: do 9 de maio ao 21 de xuño.
Proba de acceso.
Todos os aspirantes pasarán unha proba selectiva para optar á realización do curso. A dita proba, en que se avaliará o dominio de natación nos tres estilos, así como nadar 200 metros estilo libre, farase na piscina da Academia Galega de Seguridade Pública no día e na hora que oportunamente e coa suficiente antelación se comunicará aos interesados.
Certificado de asistencia.
Ao remate da actividade entregaráselle un certificado de asistencia a aquelas persoas que acrediten a súa participación continuada nela.
5. Dereitos e deberes do alumnado participante.
Durante o desenvolvemento da actividade ao alumnado seralle de aplicación, canto aos dereitos e deberes, o previsto no Regulamento de réxime interior da Agasp, aprobado por orde da Consellería de Presidencia, Administracións Públicas e Xustiza, do 4 de febreiro de 2009 (DOG nº 30, do 12 de febreiro).
6. Modificacións e incidencias.
A Academia Galega de Seguridade Pública poderá modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 4 de marzo de 2009.
P.S. (Disposición primeira Orde do 31 de xaneiro de 2008; DOG nº 23, do 1 de febreiro)
María Isabel Durántez Gil
Directora xeral de Interior